**NOTĂ INFORMATIVĂ**

**la proiectul hotărîrii Guvernului privind modificarea şi completarea Hotărîrii Guvernului nr. 419 din  18.06.2012 cu privire la aprobarea listei bunurilor proprietate a statului şi a listei lucrărilor şi serviciilor de interes public naţional propuse parteneriatului public-privat**

Ca urmare a ședinței Guvernului din 23 ianuarie 2013, în sarcina Ministerului Economiei a fost pusă întocmirea prezentului proiect de hotărîre de Guvern privind modificarea şi completarea Hotărîrii Guvernului nr.419 din 18 iunie 2012 cu privire la aprobarea listei bunurilor proprietate a statului şi a listei lucrărilor şi serviciilor de interes public naţional propuse parteneriatului public-privat.

Elaborarea prezentului proiect de act normativ este determinată de prevederile art.11 lit. (a), lit. (b) şi lit.(e) al Legii nr. 179-XVI din 10 iulie 2008 cu privire la parteneriatul public-privat şi întocmită în baza de propunerilor prezentate de către autoritățile publice centrale Ministerului Economiei în conformitate cu decizia Consiliului Naţional pentru parteneriatul public-privat din 08 februarie 2013.

Respectivul proiectul de hotărîre de Guvern urmează a fi un act normativ consolidat, care va concentra în sine toate proiectele de parteneriat public-privat propuse spre inițiere, inclusiv cele aprobate separat de către Guvern (şi anume: Hotărîrea Guvernului nr. 1116 din 06 decembrie 2010 cu privire la parteneriatul public-privat pentru prestarea unor servicii de sănătate; Hotărîrea Guvernului nr. 400  din  08 iunie 2011cu privire la iniţierea proiectului de parteneriat public-privat în scopul alimentării cu apă a unor localităţi din regiunile de dezvoltare Nord şi Centru ale Republicii Moldova; Hotărîrea Guvernului nr. 91  din  13 februarie 2012 cu privire la parteneriatul public-privat pentru construcţia de locuinţe şi obiective de menire social-culturală; Hotărîrea Guvernului nr. 424 din 18 iunie 2012 cu privire la aprobarea serviciilor de dializă pentru parteneriatul public-privat; Hotărîrea Guvernului nr. 428 din 18 iunie 2012 cu privire la parteneriatul public-privat pentru prestarea serviciilor de radioterapie; Hotărîrea Guvernului nr. 438 din 19 mai 2012 cu privire la iniţierea proiectului de parteneriat public-privat pentru concesionarea Î.S. „Aeroportul Internaţional Chişinău”; Hotărîrea Guvernului nr. 472  din  02 iulie 2012 cu privire la parteneriatul public-privat pentru renovarea unor cămine ale Universităţii de Stat din Moldova; Hotărîrea Guvernului nr. 203  din  18 martie 2013 cu privire la transmiterea unor terenuri şi iniţierea proiectului de parteneriat public-privat pentru asigurarea colaboratorilor Academiei de Ştiinţe a Moldovei cu spaţiu locativ, Hotărîrea Guvernului nr.574 din  07.08.2013 cu privire la parteneriatul public-privat pentru serviciile de dializă.

Scopul elaborării prezentei Hotărâri de Guvern este evidenţierea sectoarelor și proiectelor de infrastructură publică de interes naţional propuse spre dezvoltare prin parteneriat public-privat, precum şi utilizarea eficientă a patrimoniului public. Astfel, prin unificarea listei propunerilor de proiecte de parteneriat public-privat se creează o viziune clară a potenţialelor proiecte de parteneriatelor public-private la nivel naţional.

De asemenea, prezenta Hotărâre de Guvern desemnează autoritatea publică centrală în calitate de partener public responsabil pentru dezvoltarea proiectelor în baza procedurilor prevăzute de lege. Prin aprobarea completărilor şi modificărilor listei bunurilor proprietate a statului şi a listei lucrărilor şi serviciilor de interes public naţional, autoritățile administrației publice centrale desemnate în calitatea sa de partener public, vor asigura elaborarea studiilor de fezabilitate în vederea elucidării viabilității proiectului și dezvoltării acestuia prin prisma parteneriatului public-privat respectând condițiile prevăzute de lege.

Ținem să menţionăm că, corectitudinea numerelor cadastrale, a suprafeţelor şi a titlurilor de proprietate asupra acestora au fost supuse unei expertize de către Agenţia Relaţii Funciare şi Cadastru astfel, fiind definitivată lista finală.

Totodată, remarcăm faptul că autoritățile publice centrale au avut posibilitatea să completeze și/sau modifice prezentele liste în măsura necesităților. Astfel, multitudinea de propuneri de proiecte de parteneriat public-privat înaintate de către autorităţile administraţiei publice centrale au fost analizate, astfel identificîndu-se incorectitudini, motiv pentru care unele bunuri nu au fost incluse, întrucât nu corespund criteriilor (în lipsa numerelor cadastrale distincte nu au fost delimitate terenurile, sunt grevate de alte drepturi identificate construcții private amplasate pe acestea, nu au fost clar definite obiectivele proiectului de parteneriat public-privat și obiectele bunurilor propuse). Ulterior, eliminării discrepanțelor identificate, acestea din urmă vor putea fi incluse în listă în modul stabil:

* Bunuri aflate în gestiunea Academiei de Ştiinţe a Moldovei:
* Imobil cu teren aferent de 0,5429 ha, situat pe adresa mun. Chişinău str. Munceşti nr.426 ;
* Imobile cu teren aferent de 13.2199 ha, mun. Chişinău, bl. Dacia, 58, nr. cadastral 5511103130;
* Imobile cu teren aferent situat pe adresa mun. Chişinău, str. Sprîncenoaia nr.1, nr. cadastral 10100212178.23 cămin şi Imobilul „Complexului Sportiv” al liceului Academiei de Ştiinţe a Moldovei;
* Bunuri aflate în gestiunea Ministerului Educaţiei:
* Căminele nr. 10, nr. 11, nr. 12, nr. 13, nr. 14 din complexul universitar situat pe adresa mun. Chişinău, str. Gh. Caşu, 32 cu nr. cadastral 0100209241;
* Căminul nr. 19 situat pe adresa mun. Chişinău, str. Florilor 4/2, nr. cadastral 0100413280;
* Baza de odihnă „Prietenia” a Universităţii de Stat „Ion Creangă” situat pe adresa mun. Chişinău, or. Vadul lui Vodă, nr. cadastral 3158301047;
* Colegiul Politehnic situat pe adresa mun. Chişinău, perimetrul str. Melestiu, nr. 12, avînd nr. cadastral 0100104478;
* Colegiul de transporturi situat pe adresa mun. Chişinău, str. Sarmizegetusa nr. 31 cu nr. cadastral 0100108223;
* Liceul profesional nr. 1 situat pe adresa mun. Chişinău, str. I. Creangă, 59 cu nr. cadastral 0100515200;
* Colegiul Financiar-Bancar „A. Diordiţa” situat pe adresa mun. Chişinău, str. M. Costin, 26/2 cu nr. cadastral 0100414309;
* Universitatea Tehnică a Moldovei situată pe adresa mun. Chişinău, bl. Dacia, 41, colţ str. Cuza-Vodă nr.13, avînd nr. cadastral 0100111072;
* Universitatea Tehnică a Moldovei situată pe adresa mun. Chişinău, str. Studenţilor nr.9 avînd nr. cadastral 0100414401;
* Universitatea Tehnică a Moldovei situată pe adresa mun. Chişinău, str. Studenţilor nr.7 avînd nr. cadastral 0100414242;
* Teren situat pe adresa mun. Chişinău str.V. Cheltuială nr. 11;
* Bunuri aflate în gestiunea Ministerului Tineretului şi Sportului:
* Terenurile ce aparţin Î.S. „Manejul de Atletică Uşoară” situate pe adresa Mun. Chişinău str. Andrei Doga nr.26;
* Părţi din imobilul ce aparţine Î.S. „Manejul de Atletică Ușoară situate pe adresa Mun. Chişinău str. Andrei Doga‚ nr.26;
* Imobilul ce aparţine Centrului de Pregătire a Loturilor Naţionale situat pe adresa Mun. Chişinău, Comuna Vatra;
* Părţi din imobilul ce aparţine Centrului Sportiv de Pregătire a Loturilor Naţionale situate pe adresa Mun. Chişinău str. Decebal nr.72;
* Părţi din imobilul ce aparţine Centrului Sportiv de Pregătire a Loturilor Naţionale situate pe adresa Mun. Chişinău str. Tăbăcăria Veche nr.23.

Totodată menționăm că, la propunerea Ministerului Transporturilor şi Infrastructurii Drumurilor au fost excluse bunurile: Drumul naţional M3 Chişinău-Giurgiuleşti, frontiera cu România pe sectoarele Porumbeni-Cimişlia cu ocolirea or. Cimişlia şi Drumul de ocolire a satelor Slobozia Mare şi Cîşliţa Prut-Giurgiuleşti, pentru implementarea căror proiecte au fost identificate mijloace financiare.

De asemenea, la propunerea Ministerului Tehnologiei Informaţiei şi Comunicaţiilor a fost exclusă propunerea de proiect Crearea parcurului de tehnologii informaţionale şi transformarea ulterioară a acestuia în proiectul Oraş Inteligent (Smart City), ulterior numit Parcul ştiinţifico-tehnologic „Inagro”, din motivul renunțării la elaborarea Studiului de fezabilitate pentru crearea IT parcului (Smart city), în legătură cu schimbarea opticii de la un singur proiect de infrastructură în privința IT parcului la o lege „generală” cu privire la parcurile din industria tehnologiei informaţiei. Actul legislativ, urmînd să asigure cadrul juridic special pentru un număr nelimitat de proiecte de creare a IT parcurilor, reglementînd procesul de creare a parcurilor în industria tehnologiei informaţiei, precum şi funcţionarea acestora în condiţii de facilitare oferite de stat.

Totodată menționăm că, proiectul de hotărîre de Guvern privind modificarea şi completarea HG/419 este înaintat în Ordinea de zi a următoarei şedinţe a Biroului permanent al Consiliului Naţional pentru parteneriatul public-privat.

Este de menţionat că, pentru implementarea prevederilor proiectului de act normativ nominalizat nu sunt necesare cheltuieli financiare. De asemenea, indicăm că proiectul nu conţine prevederi de reglementare a activităţii de întreprinzător în contextul Legii cu privire la principiile de bază de reglementare a activităţii de întreprinzător nr. 235-XVI din 20 iulie 2006, astfel decăzând necesitatea examinării de către Grupul de lucru pentru reglementarea activităţii de întreprinzător.

Prezentul proiect de hotărîre de Guvern a fost publicat pe pagina web a Ministerului Economiei pentru transparență și consultații a opiniei publice.

În contextul celor expuse, conform prevederilor Legii nr. 317 – XV din 18 iulie 2003 privind actele normative ale Guvernului şi ale altor autorităţi ale administraţiei publice centrale şi locale, Ministerul Economiei înaintează spre examinare și avizare prezentul proiect de act normativ.

**Viceprim – ministru,**

**ministrul economiei Valeriu LAZĂR**